Poliisit partioivat Piazza del Duomolla, Milanossa 19. marraskuuta. Poliisit ja sotilaat on määrätty tehostettuun partiointiin Pariisin iskujen jälkeen.

Poliisit partioivat Piazza del Duomolla, Milanossa 19. marraskuuta. Poliisit ja sotilaat on määrätty tehostettuun partiointiin Pariisin iskujen jälkeen. Olivier Morin / AFP

Italialainen La Stampa –sanomalehti kertoo verkkosivuillaan (siirryt toiseen palveluun) perjantaina luoteis-Italiassa Cuneon maakunnassa tapahtuneesta pankkiryöstöstä, jossa kaksi aseistautunutta miestä rauhoitteli asiakkaita ja henkilökuntaa viittaamalla Isisiin.

– Ei hätää, emme ole Isis, tämä on vain ryöstö, peruukkeihin pukeutuneet miehet sanoivat.

Pankkiryöstäjät joutuivat vakuuttelemaan aikeitaan, sillä Italia on ollut varpaillaan Pariisin terrori-iskujen jälkeen. Maa on nostanut riskiarviotaan toiseksi korkeimmalle tasolle ja poliisit ja sotilaat on määrätty tehostettuun partiointiin.

Varautuminen on johtanut useisiin vääriin hälytyksiin ja suoranaiseen kiusantekoon.

Roomassa ja Milanossa metroliikenne on pysähtynyt useaan otteeseen terroristeista varoittelevien pilapuheluiden takia.

Poliisit ovat vastanneet hälytyksiin, kun kadulla ollaan nähty mustia Isis-lippuja. Liput ovat lopulta paljastuneet mustiksi muovikasseiksi, jotka ovat jääneet lepattamaan televisioantenneihin.

Italian pääministeri Matteo Renzi varoitti perjantaina, että pelkoa tahallaan lietsovat ja huhuja levittävät kansalaiset voivat joutua vastaamaan teoistaan oikeudessa.

Lähteet: AFP, La Stampa